b'\n_START_ARTICLE_\nLlenguatge verbal\n_START_PARAGRAPH_\nEl llenguatge verbal \xc3\xa9s un procediment de comunicaci\xc3\xb3 que usa s\xc3\xadmbols associats per regles, ambd\xc3\xb3s arbitraris i per conveni, per a codificar informaci\xc3\xb3 i descriure significats. Est\xc3\xa0 molt vinculat a la llengua i la realitat social, lloc i \xc3\xa8poca, dels individus que l\'utilitzen. Per exemple, un nen que nom\xc3\xa9s parla xin\xc3\xa8s no pot comprendre el significat de les paraules d\'un nen que parla en catal\xc3\xa0 mentre que s\xc3\xad que entendr\xc3\xa0 el plor de l\'altre. Mentre el llenguatge no verbal pot ser cultural, per exemple una baixada de la mirada pot ser rebuda com a senyal de respecte u d\'hostilitat, o m\xc3\xa9s transversal interculturalment, com un somriure, el llenguatge verbal sempre \xc3\xa9s espec\xc3\xadfic i artificial, depenent d\'un codi consensuat particular que cal aprendre conscientment. Canv\xc3\xafa amb la societat per\xc3\xb2 de manera m\xc3\xa9s lenta, causant de vegades anacronismes. Utilitza els canals oral (veu-o\xc3\xafda) i escrit (gr\xc3\xa0fic-vista)._NEWLINE_\xc3\x89s impossible separar en una interacci\xc3\xb3 a les components verbal i no verbal del llenguatge per a comunicar-se amb llenguatge verbal \xc3\xbanicament, en especial quan la comunicaci\xc3\xb3 \xc3\xa9s presencial. D\'altra banda, l\'abs\xc3\xa8ncia de paraules tamb\xc3\xa9 pot ser un missatge intens. A la vida quotidiana nom\xc3\xa9s el 7% de la comunicaci\xc3\xb3 en les converses \xc3\xa9s verbal, basada \xc3\xbanicament en el significat de les paraules. Es pot parlar de components "digital" i "anal\xc3\xb2gica" de la comunicaci\xc3\xb3, referents respectivament a la verbal i no verbal._NEWLINE_La comunicaci\xc3\xb3 verbal o "digital" \xc3\xa9s la part de la comunicaci\xc3\xb3, en contraposici\xc3\xb3 amb la comunicaci\xc3\xb3 no verbal (expressi\xc3\xb3 facial, cin\xc3\xa8sica, actitud f\xc3\xadsica, entonaci\xc3\xb3, cad\xc3\xa8ncia de les paraules, to de veu, signes vestimentaris, accessoris, etc.), que es duu a terme utilitzant \xc3\xbanicament com a codi el llenguatge verbal, que \xc3\xa9s el llenguatge que usa signes verbals. No tots els llenguatges amb lletres o car\xc3\xa0cters s\xc3\xb3n verbals, per exemple no ho s\xc3\xb3n els llenguatges de programaci\xc3\xb3, el musical i el matem\xc3\xa0tic.'